b'\n_START_ARTICLE_\nArhimandrit\n_START_PARAGRAPH_\nArhimandrit (gr\xc5\xa1ko \xe1\xbc\x80\xcf\x81\xcf\x87\xce\xb9\xce\xbc\xce\xb1\xce\xbd\xce\xb4\xcf\x81\xce\xaf\xcf\x84\xce\xb7\xcf\x82, arhimandrites, romanizirano arhimandrit\xc4\x93s) je nazi, ki se uporablja predvsem v Vzhodnih pravoslavnih in Vzhodnih katoli\xc5\xa1kih Cerkvah. Prvotno je pomenil priorja, ki ga je \xc5\xa1kof imenoval za nadzornika priorjev (igumanov) ve\xc4\x8d samostanov ali za priorja kak\xc5\xa1nega zelo velikega in pomembnega samostana._NEWLINE_Lahko je bil tudi samo \xc4\x8dasten naslov, ki ni bil povezan  z nobenim samostanom. Podeljeval se je klerikom kot znak spo\xc5\xa1tovanja ali hvale\xc5\xbenosti za slu\xc5\xbebovanje v Cerkvi. Podeljeval se je samo tistim klerikom, ki so se zavezali za celibat, se pravi menihom. Poro\xc4\x8den klerik je lahko dobil samo naslov nadduhovnik.\n_START_SECTION_\nZgodovina\n_START_PARAGRAPH_\nIzraz arhimandrit je gr\xc5\xa1kega izvora. Prvi del izraza, \xe1\xbc\x80\xcf\x81\xcf\x87\xce\xb9/archi, ki pomeni najvi\xc5\xa1ji, bi lahko izhajal tudi iz izraza  archon,  vladar. Drugi del izraza izhaja iz korena   \xce\xbc\xce\xac\xce\xbd\xce\xb4\xcf\x81\xce\xb1/mandra, ki pomeni  ograjen prostor, ogrado  ali obor, in se nana\xc5\xa1a na samostan. Za primerjavo: za kongregacijo se uporavlja izraz \xc4\x8dreda._NEWLINE_Naziv je v rabi \xc5\xbee od 5. stoletja,  \xc4\x8deprav  je bil prvi\xc4\x8d omenjen v pismu Epifanu,  prilo\xc5\xbeenemu v njegovemu Panariju  (okoli 375). Paladijev Lavzaik morda dokazuje, da se je uporabljal \xc5\xbee v 4. stoletju za sv. Pahomija._NEWLINE_Ko je nadziranje samostanov pre\xc5\xa1lo na drugege \xc5\xa1kofijskega uradnika \xe2\x80\x93 velikega sakelarija (zakristijana), je arhimandrit postal \xc4\x8dasten naziv priorjev pomembnih samostanov. Priorji obi\xc4\x8dajnih samostanov so ostali igumani.\n_START_SECTION_\nKijevska metropolija\n_START_PARAGRAPH_\nV Kijevski metropoliji je bil sprva \xc4\x8dasten naziv. Rokopis iz leta 1174 omenja igumana Polikarpa iz Kijevskega samostana kot "igumana arhimandrita".\n_START_SECTION_\nRusija\n_START_PARAGRAPH_\nRuska pravoslavna cerkev je leta 1764 posvetila svoje samostane in jih razvrstila v tri kategorije. Naziv arhimandrit so dobili samo priorji samostanov prve in druge kategorije. Priorji tretje kategorije so ostali igumani. _NEWLINE_Arhimandriti in igumani imajo enake dol\xc5\xbenosti. Edina razlika med njimi je oprava med bogoslu\xc5\xbejem; igumani nosijo preprosta meni\xc5\xa1ka obla\xc4\x8dila, arhimandriti pa tudi mitro in pastirsko palico (paterica). _NEWLINE_Ruska pravoslavna Cerkev izbira svoje \xc5\xa1kofe iz vrst arhimandritov.\n_START_SECTION_\nGr\xc4\x8dija\n_START_PARAGRAPH_\nV Gr\xc4\x8diji je arhimandrit duhovnik, ki je opravil meni\xc5\xa1ke zaobljube in je teoreti\xc4\x8dno kandidat za povi\xc5\xa1anje v \xc5\xa1kofa. Cerkve pod duhovno jurisdikcijo \xc5\xa1tirih Vzhodnih pravoslavnih patriarhatov obi\xc4\x8dajno zahtevajo, da imajo meni\xc5\xa1ki duhovniki pred imenovanjem za arhimanrita univerzitetno teolo\xc5\xa1ko izobrazbo. Zahteva se v\xc4\x8dasih obide, \xc4\x8de ima kandidat izjemne dose\xc5\xbeke na kak\xc5\xa1nem drugem podro\xc4\x8dju, na primer humanisti\xc4\x8dnem ali znanstvenem.\n_START_SECTION_\nRaba na Zahodu\n_START_PARAGRAPH_\nArhimandrit, ki ni prior, se obi\xc4\x8dajno naslavlja z "zelo spo\xc5\xa1tovani arhimandrit", medtem ko se arhimandrit prior naslavlja s "pravi spo\xc5\xa1tovani arhimandrit"._NEWLINE_Naziv se pojavlja v 7. poglavju Regulae Columbani. Du Cange navaja tudi nekaj drugih primerov rabe naziva arhimandrit v latinskih dokumentih. Beseda se na Zahodu nikoli ni prijela, verjetno zaradi nasprotij med latinskim in gr\xc5\xa1kim/slovanskim kr\xc5\xa1\xc4\x8danstvom.'